Patrik Rybár

Patrik Rybár (* 9. november 1993, Skalica) je slovenský hokejový brankár aktuálne pôsobiaci v tíme Dinamo Minsk v ruskej Kontinentálnej hokejovej lige. V roku 2022 získal s Dinamom Minsk "Bieloruský pohár". Je synom slovenského hokejového brankára Pavla Rybára.
Klubový hokej.
Slovensko.
Rybár je odchovancom slovenského juniorského hokeja, kde prevažnú časť svojej prípravy na seniorské pôsobenie strávil v mládežníckom tíme HC Slovanu Bratislava. Od roku 2011 začal pôsobiť medzi mužmi, keď vstúpil do tímu HK Púchov v TIPOS Slovenskej hokejovej lige. Postupne v lige vystriedal aj ďalšie tímy: HK 95 Považská Bystrica, HC Dukla Senica a HK Trnava. V sezónach 2014/2015 a 2015/2016 pôsobil ako prvý brankár extraligového tímu ŠHK 37 Piešťany, kde si v druhej sezóne pripísal až 93,3% úspešnosť zákrokov (najvyššiu v lige). Po sezóne podpísal zmluvu s českým extraligovým tímom HK Hradec Králové.
Česko.
V Česku Rybár strávil dve sezóny, keď niekoľko zápasov odchytal aj v nižšej českej súťaži za tím HC Stadion Litoměřiče. V extralige dosahoval výborné výsledky, keď v 73 zápasoch (za dve sezóny) vyhral až 47 z nich a udržal si vysokú, 92,7% úspešnosť zákrokov a len 1,97 priemer inkasovaných gólov na zápas. V sezóne 2016/2017 s Hradcom získal bronzovú medailu Českej extraligy.
NHL (USA).
Patrik Rybár nebol nikdy draftovaný do NHL. V roku 2018 ho však podpísal na rovine vstupného kontraktu v hodnote 925 000 dolárov tím Detroit Red Wings. Do NHL sa nikdy neprebojoval a sezónu strávil v nižšej AHL, kde si v tíme Grand Rapids Griffins v 37 zápasoch pripísal 90,8% úspešnosť zákrokov a priemer inkasovaného gólu na zápas 2,49. Po sezóne 2018/2019 putoval do fínskej Liigy. 
Fínsko.
Po neúspešnom presadzovaní sa do NHL Rybár dve nasledujúce sezóny odchytal v bráne fínskeho Oulun Kärpät. Jeho výkonnosť bola stabilná a v roku 2021 tím priviedol do prvého kola Play-Off. Výraznou konkurenciou mu v tomto období bol mladý fínsky brankár Justus Annunen, s ktorým úspešne bojoval o post jednotky. Po pôsobení vo fínsku sa Rybár presunul do ruskej Kontinentálnej hokejovej ligy
KHL (Bielorusko).
Rybár v súčasnosti prvý rok pôsobí v bieloruskom tíme hrajúcom KHL - Diname Minsk. Tím v sezóne 2021/2022 prechádzal krízou v súvislosti so zraneniami hráčov a jeho ofenzívny štýl hokeja nepomáhal výkonnosti ich brankárov. Rybár tak musel bojovať o post jednotky s bieloruským brankárskym talentom Alexejom Kolosovom. Sezónu si napokon rozdelili na polovicu pričom ich výkonnosť bola takmer totožná.
Dinamo Minsk sa v sezóne 2021/2022 zúčastnil domáceho "Bieloruského poháru", kde Rybár odchytal jediný výherný zápas. Tím sa napokon stal víťazom turnaja. 
Medzinárodný hokej.
Juniorský hokej.
Rybár reprezentoval Slovensko v roku 2011 na juniorských Majstrovstvách sveta do 18 rokov ako prvý brankár. V 6 zápasoch si pripísal 86,3% úspešnosť zákrokov a priemer inkasovaných gólov na zápas 4,10. 
Seniorský hokej.
Majstrovstvá sveta: Rybár bol členom slovenského seniorského reprezentačného tímu na Majstrovstvách sveta v rokoch 2018 a 2019. V oboch figuroval na pozícii dvojky za Marekom Čiliak a odchytal tak po tri zápasy. Na druhom (domácom) šampionáte bol postavený do bránky v zápase proti Kanade, kde inkasoval rozhodujúci gól Marka Stona na 5:6 v poslednej sekunde zápasu. Na šampionáte si pripísal nelichotivú 86,4% úspešnosť zákrokov, čo mohlo byť dôvodom prečo nedostal šancu na nasledujúcich Majstrovstvách sveta v roku 2021.
Olympijské hry: Rybár bol súčasťou aj dvoch olympijských tímov v rokoch 2018 a 2022. Kým do prvého nezasiahol a v tíme figuroval ako tretí brankár za Branislavom Konrádom a Jánom Lacom, v roku 2022 aj napriek opätovnej pozícii trojky zasiahol ako striedajúci brankár do zápasu so Švédskom. Kvôli nedostatočným výkonom ostatných dvoch brankárov: Branislava Konráda a Mateja Tomeka bol postavený aj do zápasu proti Lotyšsku, ktorý skončil výhrou 5:2. Rybár bol do bránky poslaný aj v osemfinálovom zápase proti Nemecku. V ňom, pri výhre Slovenska 4:0 Rybár udržal čisté konto. Po troch odchytaných zápasoch na Olympijských hrách mal vysokú 96,5% úspešnosť zákrokov. Rybár nastúpil do bránky Slovenska aj v štvrťfinálovom zápase proti USA, kde pri výhre 3:2 po samostatných nájazdoch exceloval v bránke sériou náročných zákrokov aj piatimi vychytanými nájazdami.